Լիմֆատիկ հանգույցների մետաստազ

**Ավշային հանգույցների մետաստազ,** քաղցկեղային բջիջների տարածումն (մետաստազավորումը) ավշային հանգույցի մեջ։

Ավշային հանգույցների մետաստազը տարբերվում է լիմֆոմայից: Լիմֆոման հենց ավշային հանգույցի քաղցկեղն է, այլ ոչ թե այլ տեղակայման քաղցկեղից (օրինակ՝ կրծքագեղձ կամ հաստ աղիք) տարածված մետաստազ ավշային հանգույցում:

## Ախտաբանություն
Սովորաբար, մետաստազները նախ տարածվում են առաջնային ուռուցքին ամենամոտ տեղակայված ավշային հանգույցներում։ Դա պայմանավորված է նրանով, որ քաղցկեղային օրգանի կամ հյուսվածքի ավիշը (լիմֆա) նախ հոսում է դեպի այդ մոտակա ավշային հանգույցներ։ Ուռուցքային բջիջները ավշային հանգույցներ են հասնում այս ավշային ուղու միջոցով, որտեղ մնում և պրոլիֆերացիայի են ենթարկվում։ Այս տարածվող քաղցկեղային բջիջները աճում են ավշային հանգույցներում, ինչը հանգեցնում է ախտահարված ավշային հանգույցների մեծացմանը։

Ավշային մետաստազը ռեգիոնալ մետաստազների տեսակ է։ Սա տարբերվում է հեռավոր մետաստազներից, ինչպիսիք են ոսկրային մետաստազները, լյարդի մետաստազները կամ ուղեղի մետաստազները, որոնք կարող են առաջանալ մարմնի ցանկացած մասից։ Ավշային հանգույցներում աճող ուռուցքային բջիջները կարող են հետագայում անջատվել ավշային հանգույցների մետաստազներից, մտնել արյան մեջ և հեմատոգեն տարածման միջոցով հանգեցնել հեռավոր մետաստազների։ Այնուամենայնիվ, գիտությունը այս հարցում դեռևս հստակեցված չէ, և կա անհամաձայնություն այն մասին, թե արդյոք մետաստազները կարող են ինքնուրույն մետաստազավորվել։

Ավշային հանգույցներում մետաստազների առաջացման հավանականությունը կախված է առաջնային ուռուցքի տարածքում տեղակայված ավշային անոթների խտությունից: Օրինակ՝ ենթաըմպանային կամ քթ-ըմպանային քաղցկեղները չափազանց արագ մետաստազավորվում են մոտակա հյուսվածքային հատվածներ, որոնք հարուստ են ավշային անոթներով:

մինի|220x220փքս|Կրծքագեղձից մետաստատիկ ինվազիվ դուկտալ քաղցկեղով ավշային հանգույցի հյուսվածաբանություն, H&E (հեմատոքսիլին-էոզին) ներկում, էքստրանոդալ (կամ «արտկապսուլյար») տարածման առկայությամբ, որպես ուռուցք ավշային հանգույցի մանրաթելային պարկուճից դուրս։

## Դասակարգում
Ավշային հանգույցների մետաստազները սովորաբար դասակարգվում են TNM դասակարգման համակարգի համաձայն (T-ուռուցք, N-ավշային հանգույցներ, M-մետաստազ): N0 նշանակում է, որ ավշային հանգույցների ախտահարման նշաններ չկան, իսկ թվերը ցույց են տալիս ավշային հանգույցներում տարածման մակարդակի աճ:

Այնուամենայնիվ, փուլավորման համակարգերը տարբերվում են՝ կախված առաջնային ուռուցքի տեսակից։

## Հաճախականություն
Ավշային հանգույցներում մետաստազների հավանականությունը կախված է առաջնային ուռուցքի բնույթից: Օրինակ՝ սարկոմաների դեպքում ավշային հանգույցները շատ հազվադեպ են ախտահարվում: Շատ ավելի տարածված քաղցկեղների դեպքում, հատկապես ագրեսիվ տեսակների դեպքում, հավանականությունը զգալիորեն ավելի բարձր է: Սակայն, ամենից առաջ, դա կախված է առաջնային ուռուցքի տեղային տարածումից, դրա ներթափանցման մակարդակից և ուռուցքի չափից: Շատ քաղցկեղների դեպքում առաջին մետաստազները հայտնաբերվում են ավշային հանգույցներում: Դրանք ներառում են, օրինակ, ենթաստամոքսային գեղձի քաղցկեղը, գլխի և պարանոցի քաղցկեղը և մելանոման: Կրծքագեղձի քաղցկեղի դեպքերի մեծ մասում նույնպես առաջին մետաստազները հայտնաբերվում են ավշային հանգույցներում, մասնավորապես՝ անութային ավշային հանգույցներում:

## Ախտանիշներ և ախտորոշում
Ավշային հանգույցների մետաստազները սովորաբար անցավ են։ Ի տարբերություն դրա լիմֆադենիտը (ավշային հանգույցների բորբոքում, օրինակ՝ վիրուսային վարակի պատճառով), ավշային հանգույցները և՛ մեծացած են, և՛ ցավոտ՝ սեղմելիս։

Մեծացած ավշային հանգույցները կարելի է հայտնաբերել շոշափման միջոցով: Ուլտրաձայնային հետազոտությունը կարող է օգտագործվել որպես լրացուցիչ ախտորոշիչ մեթոդ: ՍՍա հատկապես օգտակար է այն դեպքերում, երբ ավշային հանգույցները տեղակայված են բավականաչափ մակերեսային՝ ուլտրաձայնային հետազոտությամբ հայտնաբերելու և բնութագրելու համար, օրինակ՝ ենթամաշկային հյուսվածքում, ինչպես օրինակ՝ անութային հատվածում: Անութային հատվածում մետաստազները կրծքագեղձից կամ ձեռքի մելանոմայից տարածված տեղակայում է: Այնուամենայնիվ, որոշ տեղակայումներ, օրինակ՝ միջնորմային և թոքի դրունքում տեղակայված ավշային հանգույցները, պակաս հարմար են ուլտրաձայնային գնահատման համար՝ կրծքավանդակի կենտրոնական հատվածում խորը տեղակայման և օդով լցված թոքերով շրջապատված լինելու պատճառով: Կրծքային ավշային հանգույցները գնահատելու համար, ՀՇ-ն կամ ՊԷՇ/ՀՇ-ն, դեպքերի մեծ մասում, նախընտրելի մեթոդն են:

Որոշ դեպքերում ավշային հանգույցների մետաստազները քաղցկեղի առաջին ախտանիշն են։

## Բուժում
Ավշային հանգույցների մետաստազների բուժումը սովորաբար առաջնային ուռուցքի բուժման մի մասն է կազմում: Եթե առաջնային ուռուցքը վիրահատելի է, հիվանդ օրգանի ավշային հոսքի տարածքում տեղակայված բոլոր ավշային հանգույցները հաճախ հեռացվում են: Այս միջամտությունը կոչվում է լիմֆադենէկտոմիա (ավշային հանգույցի հեռացում): Պահապան ավշային հանգույցների դեպքում որոշ քաղցկեղների, մասնավորապես՝ կրծքագեղձի և շագանակագեղձի քաղցկեղի դեպքում, կիրառվում է այլ հայեցակարգ: Պահապան ավշային հանգույցը ուռուցքային ավշի հոսքի տարածքում տեղակայված առաջին ավշային հանգույցն է: Եթե սա չի ախտահարվում, ավելի հեռավոր ավշային հանգույցները, ամենայն հավանականությամբ, ուռուցքից զերծ են և անհրաժեշտ չէ հեռացնել: Ավշային հանգույցների մետաստազները հեռացնելու անհրաժեշտությունը վիճելի թեմա է: մինի|Պարանոցի ավշային հանգույցի լիմֆադենէկտոմիա

## Ծանոթագրություններ

Կատեգորիա:Ախտաբանություն
Կատեգորիա:Ուռուցք
Կատեգորիա:Ուռուցքաբանություն